S-946/2014

Mál þetta, sem dómtekið var miðvikudaginn 28. janúar 2015, er höfðað með ákæru, útgefinni af lögreglustjóranum á höfuðborgarsvæðinu 4. nóvember 2014, á hendur E-kvk-þgf T-x-x V-x-x, kt. 000000-0000, Laufrima 20, Reykjavík, fyrir fíkniefnalagabrot með því að hafa, mánudaginn 28. júlí 2014, að Laufengi 70 í Reykjavík, haft í vörslum sínum í sölu- og dreifingarskyni 57 kannabisplöntur, og hafa um nokkurt skeið fram til þess dags ræktað greindar plöntur.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til greiðslu alls sakarkostnaðar. Þá er krafist upptöku á 57 kannabisplöntum, sex lömpum, rafmagnstöflu með tímarofa, sex spennubreytum, tveimur loftsíum, fimm viftum og tveimur tjöldum ætluðum til kannabisframleiðslu, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi krefst þess aðallega að ákærða verði sýknuð af kröfum ákæruvalds, en til vara að henni verði dæmd vægasta refsing er lög leyfa. Þá krefst verjandi hæfilegra málsvarnarlauna að mati dómsins, sem greiðist úr ríkissjóði.

Málsatvik

Mánudaginn 28. júlí 2014 voru lögreglumenn við störf í fjölbýlishúsi við Laufengi í Reykjavík, þar sem fundist höfðu kannabisplöntur í ræktun í íbúð númer 68. Í skýrslu lögreglu kemur fram að grunur hafi vaknað um að ræktun kannabisplantna ætti sér einnig stað í íbúð númer 70 í húsinu, en ræktunartjöld hafi sést inn um opinn glugga og megna kannabislykt lagt þaðan út. Er lögreglumenn hafi komið inn í íbúðina hafi komið í ljós að kannabisplöntur voru í ræktun í tveimur herbergjum þar. Ákærða kom á vettvang eftir að leit hófst í íbúðinni og kvaðst hún hafa íbúðina á leigu.

Samkvæmt skýrslu tæknideildar lögreglu fundust 57 plöntur í íbúðinni, sem voru á bilinu 9 til 72 cm á hæð og vógu samtals 8.519,90 g. Skýrslunni fylgja ljósmyndir teknar á vettvangi af plöntunum og ræktunarbúnaði. Þrjú sýni sem innihéldu samtals sjö plöntur voru send Rannsóknastofu í lyfja- og eiturefnafræði til greiningar. Í matsgerð rannsóknastofunnar kemur fram að styrkleiki tetrahýdrókannabínóls í sýnunum eftir þurrkun hafi mælst frá 9,6 mg/g og allt að 50/mg/g.

Ákærða var yfirheyrð af lögreglu 22. september 2014 og liggur fyrir hljóð- og myndbandsupptaka af yfirheyrslunni. Þar kemur fram að við upphaf yfirheyrslu hafi verið gætt ákvæða 33. gr. laga um meðferð sakamála nr. 88/2008, en ákærða hefur borið um að svo hafi ekki verið.

Ákærða neitaði sök við meðferð málsins fyrir dómi. Við aðalmeðferð málsins kannaðist hún við að hafa haft kannabisplöntur í vörslum sínum í íbúðinni að Laufengi 70 og að hafa komið að ræktun þeirra, eins og í ákæru greinir, en neitaði því að það hefði verið í sölu- og dreifingarskyni. Ákærða lýsti aðdraganda málsins þannig að hún hefði verið á skemmtistað í miðborginni um mánuði áður en mál þetta kom upp. Þar hefði hún hitt Pólverja og þau tekið tal saman. Hefði þessi maður lagt á ráðin um að hún tæki á leigu íbúð, sem hann fengi aðgang að til að rækta kannabisplöntur. Skyldi ákærða fá að dvelja í íbúðinni, en maðurinn hefði lofað að endurgreiða henni leigu sem hún þyrfti að leggja út fyrir. Þá skyldi ákærða vökva kannabisplönturnar daglega og hefði maðurinn lofað henni 400 til 500.000 króna greiðsla fyrir uppskeruna. Ákærða kvaðst hafa tekið á leigu íbúðina sem um ræðir og hefði hún dvalið þar í einu herbergi ásamt dætrum sínum tveimur, tveggja og fjögurra ára gömlum. Hún kvaðst ekki neyta kannabisefna sjálf. Hefði maðurinn leiðbeint henni um umhirðu plantnanna og sagt henni að vökva þær daglega. Ákærða kvaðst enn búa í íbúðinni, en lögheimili hennar er skráð annars staðar.

Þá komu fyrir dóminn sem vitni H-kk-nf S-kk-nf lögreglumaður, sem var í hópi lögreglumanna sem fann kannabisplönturnar í íbúðinni, og S-kvk-nf K-kvk-nf J-kvk-nf rannsóknarlögreglumaður, sem kölluð var á vettvang í umrætt sinn. H-kk-nf, sem var við húsleit í íbúð nr. 68 í húsinu, þar sem einnig uppgötvaðist kannabisræktun, kvað sams konar búnað hafa verið notaðan í íbúðunum tveimur og hefði uppsetning verið svipuð. Hefðu lögreglumennirnir sem önnuðust rannsóknina dregið þá ályktun að sömu aðilar stæðu að ræktun í báðum íbúðum. S-kvk-nf K-kvk-nf kvað þannig hafa verið umhorfs í íbúðinni að ekki hefði virst sem einhver byggi þar. Þá hefði ekkert bent til þess að börn dveldu í íbúðinni, engin matvara verið þar eða munir sem tilheyrðu börnum.

Niðurstaða

Ákærða játar að hafa haft kannabisplöntur í vörslum sínum í íbúðinni að Laufengi 70 og komið að ræktun þeirra, eins og í ákæru greinir, en neitar því hins vegar að það hafi verið í sölu- og dreifingarskyni. Lögregla lagði hald á 57 kannabisplöntur í íbúðinni og verður ráðið af rannsókn tæknideildar lögreglu og Rannsóknastofu í lyfja- og eiturefnafræði að ræktun plantnanna hefði getað gefið af sér umtalsvert magn fíkniefna. Þá bera gögn málsins með sér að nokkru hefur verið til kostað við að koma upp búnaði til ræktunarinnar. Loks hefur ákærða borið að hún hafi átt að fá greitt fyrir að annast ræktunina. Er hafið yfir skynsamlegan vafa að ræktunin hafi farið fram í sölu- og dreifingarskyni og gat ákærðu ekki dulist að svo var. Samkvæmt framansögðu, og játningu ákærðu að hluta, telst sannað að hún hafi gerst sek um þá háttsemi sem henni er gefin að sök í ákæru og er háttsemin þar rétt færð til refsiákvæða. Verður ákærða því sakfelld samkvæmd ákæru.

Ákærða er fædd í apríl 1982. Sakaferill hennar hefur ekki áhrif á refsingu. Þykir refsing ákærðu hæfilega ákveðin fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Samkvæmt lagaákvæðum sem í ákæru greinir eru dæmd upptæk 57 kannabisplöntur, sex lampar, rafmagnstafla með tímarofa, sex spennubreytar, tvær loftsíur, fimm viftur og tvö tjöld ætluð til kannabisframleiðslu, sem lögregla lagði hald á við rannsókn málsins.

Ákærða greiði málsvarnarþóknun skipaðs verjanda síns, H-kvk-ef V-kvk-ef H-kvk-ef hdl., 260.400 krónur að meðtöldum virðisaukaskatti, og 197.887 krónur í annan sakarkostnað.

Af hálfu ákæruvaldsins flutti málið A-kvk-nf B-kvk-nf A-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D Ó M S O R Ð:

Ákærða, E-kvk-nf T-x-x V-x-x, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru dæmd 57 kannabisplöntur, sex lampar, rafmagnstafla með tímarofa, sex spennubreytar, tvær loftsíur, fimm viftur og tvö tjöld.

Ákærða greiði málsvarnarþóknun skipaðs verjanda síns, H-kvk-ef V-kvk-ef H-kvk-ef hdl., 260.400 krónur og 197.887 krónur í sakarkostnað.

R-kvk-nf H-kvk-nf